Arthur

𝕰𝖝𝖈𝖆𝖑𝖎𝖇𝖚𝖗

## Adottságok

### Különleges képességek

A legyőzhetetlen kard erejével rendelkezik. Ezáltal, egyenlő küzdelemben nem lehet felé kerekedni. A hatalma a ősi mágián alapszik.

## Kapcsolatok

### Rokonok

~~Mordred (fia, halott)~~
 Morgana (féltestvér, ?)
 ~~Uther Pendragon (apa, halott)~~

### Barátok

Merlin (mentor)
 ~~Lancelot (legjobb barát, halott)~~

## História

Artúr király és az Excalibur legendája egy ezeréves történet, amelynek több száz átgondolása és verziója született az idők során. Az alapokról mindenki hallott már. Bátor lovagok vitézi harca a szerelemért, a tisztességért és a haza és királyuk megbecsüléséért. Sárkányok, boszorkák, varázslók. Egy igazságosan kormányozott királyság, Artúr király uralma alatt, az öreg mágus Merlin tanácsadása mellett.

De ki volt Artúr király valójában? Személyesen érte el a céljait, vagy csak a tehetséges lovagjainak köszönhetett mindent? És miért olyan nagy szám, hogy még ma is folyton előkerül a története? És mi a helyzet az Excaliburral? Kik voltak a gazdái? Kiket illetett meg ez a nagy hatalom az évek során?

A nagy legenda egyetlen elmesélésére se lehet azt mondani, hogy az az eredeti vagy a legelfogadottabb, viszont vannak elemek, amik mindegyikben megjelennek...

Kezdjük hát rögtön az elején, a kard születésével.

### Excalibur

#### Előzmények

A világ születésének hajnalán, még az emberiség felemelkedése előtt, különböző sötét lények jártak a halandók földjén. Isteneknek, természeti szellemeknek, vagy nagy hatalmú halandóknak adták ki magukat és az akkor még primitív emberek bálványozták őket. Végül az Isten (vagy Istenek) kemény munkája árán a sötétségbe vesztek, és többé-kevésbé örök feledésbe zuhantak. Egészen addig, amíg a halandók fel nem támasztották őket...

#### Feltámadás

A Római Birodalom hanyatlásának idején az emberiség egy bizonytalan kornak nézett elébe. A kereszténység, bár erősödő vallás volt, még messze nem az egyetlen szemléletmód volt Európa-szerte. A pogány hitek és átkozott, okkult praktikák még igen nagy népszerűségnek örvendtek, főleg a törzsi népek köreiben.

Az egyik ilyen sötét szekta Britanniában tevékenykedett. Köreikben tudhattak egy feltörekvő fiatal udvarnokot, Voltigernt, kinek nagy ambíciói voltak. A fiú és tizenkét másik hasonló korú társa önkéntesen feláldozták magukat egy magasabb hatalom kedvéért. A rituálé eredménye viszont nem az érdektelen haláluk lett: sikeresen megidézték az Ősi Hordát, a lelkük pedig egybeforrt 13 ősdémon átkozott szellemével. Ezután ezek a kárhozott ifjak szétszéledtek Európában, és mindenfelé bajt okoztak. Vortigern Britanniában maradt.

#### Konstantin császár öröksége és Vortigern rémuralma

Az 5. században Britannia provinciájában a végét járta Róma fennhatósága. Ekkor tűnt fel egy ambiciózus hadvezér, Konstantin, akinek a fennmaradó Rómához hű katonák, és a szövetséges törzsek segítségével ismét sikerült a belharcok sújtotta vidéket egy zászló alatt egyesítenie. Egyes törzseket erővel és harccal, másokat pedig remek diplomáciai képességeivel állított az oldalára. Néhány év alatt a csúcsra tört, és kikiáltották a britek királyának. Ám Konstantin ennél sokkal többre vágyott, kijelentette, hogy ő a Római Birodalom jogos császára és háborút indított Gallián át a Róma ellen. Mindeközben három fiát, és Britannia kormányzását Vortigernre, az udvarnagyára, és a Gewissei törzs vezetőjére bízta. A helytartóról sok sötét pletyka keringett, állítólag fekete mágia mestere volt, de a császár ezt mind tudatlan parasztok babonájának vélte.

A három gyermek Konstans, Aurelius és Uther voltak. A két legkisebb fivér már kiskoruktól kezdve erős jellemmel és küzdőszellemmel bírtak, és ez Vortigernnek szálka volt a szemében. Az ő játszadozásaihoz egy gyenge uralkodóra volt szüksége, így hát választása Konstantin legidősebb fiára esett, aki egy keresztény tanodába vonult el a világtól, és papnak készült. A helytartó felkereste a fiút férfivá érésének napján és előadta, hogy az apja távollétében Britanniának egy királyra van szüksége, és ez csakis ő, a jogos örökös lehet. Konstans eleinte ellenezte, hiszen soha nem érzett magában ambíciót arra, hogy uralkodjon, de végül Vortigern mágiáját kihasználva látomást küldött a fiúra, egy uralkodó nélküli Britannia rémképét. Az ifjú végül tehát belement, és másnap megkoronázták Londiniumban, mint Britannia új királya. Ezt az apja is hajlandó volt elismerni, sőt, örült a fejleménynek.

Konstans valóban nem volt trónra való, ellenben Vortigern számára nagyon jó báb volt. A háttérből előkészített mindent arra, hogy ha meghalna a császár, végleg át tudja venni a saját kezébe az irányítást, és megszabaduljon a bábkirálytól. És ez így is történt, Konstantint elfogták az ellenségei, és kivégezték. Másnap Konstanst is holtan találták a lakosztályán. Elterjedt a pletyka, hogy apja halálhíre miatt lett öngyilkos, de valójában csak Vortigern vette rá sötét mágiával a fiút, hogy végezzen magával.

A másik két fiúnak is hasonló sorsot szánt a sötét mágus, ám ekkoriban érkezett a királyi városba egy másik varázsló is, aki felismerte a gonosz szándékot és megmentette a két fiút a rontástól, majd megszöktette és a tengerentúlon rejtette el a két gyermeket. Vortigern bár bosszankodott emiatt, a hosszabb távú tervei szempontjából már mit sem számított. Ő lett az új király, és kegyetlen, félelmen alapuló uralkodásba kezdett.

A gyerekeket megmentő hős mágus a legendás kelta druida, Merlin volt. A két fiú is hallotta már a róla szóló mendemondákat. Megkérték, hogy segítsen nekik letaszítani a kegyetlen hadurat a trónról és visszaszerezni a királyságukat. Merlin tudta, hogy a sötét mágiával szemben csak akkor lehet esélye a fiúknak, ha megfelelő fegyverhez jutnak.

#### Az Excalibur kovácsolása

Nem csak Vortigern járt sikerrel zsarnoki ambícióiban, 12 társa is hasonló káoszt szított a világban. Különleges helyzet állt elő. Az addig rivalizáló közösségeknek össze kellett fognia, hogy legyőzhessék a gonosz varázslókat. Fegyvereket alkottak, amelyek ártani tudtak ezeknek a kárhozott lelkeknek. Ezek a fegyverek mára nagyrészt mind megsemmisültek, vagy feledésbe merültek, egyetlen kivétellel: ez volt az Excalibur, a legendás kard.

A híres fegyver több legendába illő figura közös munkájának eredménye. Több alkotórészből állt össze, melyek mindegyikét egy másik mesterember alkotta meg. Az elemeket a kor legnagyobb mágusai gyűjtötték össze. Köztük volt Merlin is. A vándorlásaik során különböző mitikus helyeket látogattak meg:

* Jártak a germán erdőkben a helyi istenek fáit keresve, hogy markolatot és hüvelyt formálhassanak belőlük.
* Bolyongtak az Alpok csúcsai közt, ahol a hegy szellemeitől szerezték meg a pengéhez feltétlenül szükséges fémet.
* Ellátogattak Egyiptomba, hogy egy ékkőhöz jussanak, amelyet végsúlynak használhatnak a markolatgombnál.
* Megmászták az Olimposzt, hogy az istenek által ajándékozott különleges borral itassák be a pengévé kovácsolandó fémet.
* Jártak Rómában, hogy egy megszentel aranyröghöz jussanak, amelyet később beolvasztottak és bevonták vele a kard markolatát és keresztvasát.
* Jártak a Vezúvnál, ahol Vulcanus/Héphaisztosz segítségével megformálták a pengét.
* Eljutottak Konstantinápolyba, ahol egy kézművesmester megfaragta a markolatot és a kard hüvelyét.
* Gallia provinciáját is meglátogatták, hogy az utolsó élő gall druidák segítségét kérjék abban, hogy jó szerencsét hozó rúnákkal ruházzák fel a kard pengéjét és hüvelyét.
* Végül Britanniában kötöttek ki, ahol az erdei nimfák segítségét kérték egy a kard minden erejét összefogó varázslat megalkotásában, valamint az alkotórészek egyesítésében.

#### A kard lelke

Mint kiderült, ahhoz, hogy ezt a sok különböző eredetű varázslatot össze lehessen fogni, egy élő lélek feláldozására volt szükség, aki "belülről" koordinálhatja ezt a tevékenységet. Az egyik nimfa vállalkozott erre a szerepre, Ő lett az Excalibur első "lelke".

A kard szelleme csakis annak engedelmeskedett, akit méltónak talált a kard forgatására. Ezt az elismerést akkor kaphatta meg valaki, ha sikeresen kiállt egy különleges próbát. Rengetegen megpróbálkoztak a kihívásokkal, de Merlinnek már megvolt a két befutója: Aurelius és Uther.

#### Próbatételek és jutalmak

A két ifjú nagy valóban kiemelkedett a riválisaik közül és hamar mások is őket látták legesélyesebbnek a zsarnok Vortigern legyőzésében. Végül Aurelius szerezte meg a kardot, miután egy párbajban felülkerekedett fivérén. Ám Uther sem távozott üres kézzel. Ő is kapott egy kardot. Egy gyengébb, de ugyanúgy különleges fegyvert, amelyet maga Merlin kovácsolt. Míg az Excalibur a legyőzhetetlen kard volt, addig Uther fegyvere a szerencsehozó pallos. Miután megszerezték a két fegyvert, a fivérek visszatértek hazájukba, hogy megküzdjenek Vortigernnel.

#### Egy királyság felemelkedése és bukása

Hosszú éveken át tartó háború vette kezdetét, de a fiúk végül győzedelmeskedtek Vortigern felett. Aurelius lett az előző uradalom romjain kiépülő új nemzet, Albion királya. A harcban mutatott daliásságáért cserébe a fiatalabbik fivér egy birtokot kapott a wales-i hegyek lábainál. Merlin segítségével csodálatos palotát épített, a várat és a körülötte kialakuló falucskát pedig elnevezte Kamelotnak. A település hamarosan Albion legnépesebb városává nőtte ki magát. A gróf felvette az Uther Pendragon nevet, és elindította saját dinasztiáját.

Úgy tűnt Albion trónja biztos helyre került. Aurelius jó uralkodó volt, és az Excaliburral az oldalán nem akadhatott ellenfele sem. Ám Vortigern egykori tanoncai bosszút esküdtek, és többszöri hiábavalóan megkísérelt merénylet után rájöttek, hogy a kard a király legyőzhetetlenségének oka. Megmérgezték az örökössel terhes királynőt, amit az éjszaka közepén közöltek a királlyal, aki nagy pánikjában ott felejtette a kardját, és úgy rohant el az asszonyát meglátogatni. Vortigern követői ezt kihasználták és ellopták a kardot. Vortimer, Vortigern fia vette magához az Excaliburt és sötét erejével belepte a kardot, először kényszerítve annak lelkét a megromlásra. Háborút indított Aurelius ellen és sikeresen megszöktette apját a varázslók börtönéből, majd megölte a királyt. Vortimert másnap megkoronázták, és átvette az uralmat Albion felett. Uther és még néhány gróf nem volt hajlandó meghajolni az új uralkodó előtt, ezért egy újabb háború kezdődött, de a sötét Excaliburral szemben nem sok esélyük volt.

#### Kamelot ostroma és Uther trónra lépése

A háború folytatódott, és sorban buktak el az ellenálló grófok, mindaddig, míg végül csak Kamelot maradt állva. Uther vára is ostrom alá került, de a férfi különleges kardjának hála, a csata bár nem nekik kedvezett, a folyamatos szerencséjüknek köszönhetően sokáig elhúzódott. Vortimernek kezdett fogyni a türelme. Egyre nagyobb butaságokat követett el, és az Apjának elfogyott a türelme... Ezért megmérgezte a fiát és átvette tőle mind az uralkodói címet, mind a legyőzhetetlen kard viselésének jogát.

Az új uralkodó Kamelot aktív ostromával felhagyott, és a kiéheztetés stratégiájára váltott. Szépen körülvették a várost, és vártak. Merlin tudta, hogy amíg az Excalibur rossz kezekben van, esélytelen, hogy béke köszöntsön a királyságba. A mágus a nimfák segítségét kérte, hogy csábítsák el a sötét mágust és vegyék el tőle a kardot. Vortigern büszkesége ekkorra már túlságosan nagyra nőtt, és simán bedőlt a szépséges nők közeledésének. Amikor megtudta, hogy elvették a kardját, dühében az egész erdőt felégette, és az összes nimfát megölette. Nagy árat kellett tehát fizetni érte, de az Excalibur ismét visszakerült Konstantin vérvonalához.

Uther lett az új viselője, de Merlin egy fontos feltételt szabott az ifjú királynak. Csakis akkor használhatja a kard erejét, ha a háború végeztével azt visszaszolgáltatja a természet szellemeinek. Kamelot grófja belement az egyezségbe. Lovagjaival kitört a várból és megrohamozta Vortigern seregét. Személyesen vívott meg és végzett a gonosz királlyal. Győzedelmeskedtek, és Uther lett Albion új uralkodója. Végre úgy tűnt véget értek a trónviszályok.

Uther tartotta magát az alkuhoz, és a háborút lezáró béketárgyalás után elment Avalon szigetére, majd belehajította a legyőzhetetlen kardot az ott található tóba. A tó vize megtisztította az Excaliburt minden sötétségtől és Nimue, a Tó Úrnője lett a őrzője, amíg egy megfelelő viselő nem lép majd elő ismét.

### Arthur

#### Születésének előzményei

Uther bár jó király volt, Merlin a látomásaiból tudta, hogy uralkodása nem lesz tökéletes. A király hamarosan magányos lett, hiába a sok udvarhölgy és szebbnél szebb menyasszony jelöltek, sehol sem lelte meg a szerelmét. Egy napon egy királyi lakomán, ahol az összes nagyobb gróf részt vett, megpillantotta Igraine grófnőt és egyből szerelembe esett. Mivel férjnél volt, így reménytelennek tűnt a románcuk, de Uther nem tudott lemondani a nőről. Újra és újra megpróbálta elcsábítani, de Tintagel úrnője ellenállt a férfi próbálkozásainak. Végül Uther úgy döntött, elrabolja a nőt férjétől, Gorlois-tól. A kísérlet kudarcba fulladt, és ráadásul háború kirobbanásához is vezetett, mert a felháborodott gróf dühében fellázadt a király ellen.

A harc nagyon elhúzódott, és bár Uther állt győzelemre, a vágya csak nem csillapodott Igraine iránt. Merlin segítségét kérte, aki ismét feltételt szabott. Arra kérte a királyt, hogy ha fia születik, azt a mágus gondozásába adja, hogy majd dicső örököst nevelhessen belőle, távol Kamelot politikától túlbuzgó falaitól. Uther elvakultan belement ebbe az alkuba is. Merlin mágiájának segítségével a király felvette Gorlois gróf alakját és így lopózott be Igraine kastélyába, ahol együtt háltak aznap éjjel. Csak a legvégén fedte fel, hogy ki is Ő valójában, pont akkor, amikor hazaért a gróf a hadakozásból. Gorlois szívrohamot kapott a látványtól és ott helyben meghalt. Lehet azt mondani, hogy ez is egyfajta "szerencse" volt Uthernek, hiszen máskülönben valószínűleg az életével fizetett volna az őrületes kalandjáért, de így csak a becsülete és a hírneve bánta. A nőnek pedig sok lehetősége viszont nem maradt, mert aznap este bizony teherbe esett. Feleségül ment Utherhez és ő lett Albion új királynője. A három Gorlois-tól született lányát pedig Uther elházasította különböző környékbeli grófokhoz.

#### A kiátkozott örökös születése

Amikor a fiuk megszületett, Uther ismét kénytelen volt tartani magát az ígéretéhez, bár Igraine ezért csak még jobban megutálta. A hátralévő házas éveiket ellenszenves körülmények között élték le. Teljesen visszafelé sült hát el Uther kívánsága, de már túl késő volt. Arthurt, az örököst, Merlinre bízták, aki magával vitte a fiút és egy kis falucskában egy parasztcsaládra bízta, hogy neveljék fel, miközben ő meg tanítgatta, annak reményében, hogy apjánál bölcsebb királyt kovácsol majd belőle.

#### Albion hanyatlása és a kőbe szúrt kard

Néhány évvel később Igraine meghalt, majd nem sokra rá a király is megbetegedett. Fél éven át ment a vita a királyi udvarban, hogy mi legyen az örökléssel, de semmi döntés nem született. Aztán meghalt a király, és eluralkodott a káosz. Belharcok kezdődtek a grófok, nemesek között és Albion királysága húsz évnyi békés időszak után ismét darabjaira hullott.

Több évnyi viaskodás után sem sikerült senkinek se megszerezni a hatalmat. A grófok Merlinhez fordultak, hogy segítsen. A mágus belógott a királyi kriptába és elcsente Uther egykori szerencsehozó kardját. Egy nagy követ vitetettt az egykori főváros közepére, majd beleszúrta az uralkodói pallost. Kijelentette, hogy csakis az lehet Albion igaz királya, aki képes kihúzni a kardot a kőből. Mindenfelől érkeztek a bátor nemesek, vitézek, de még a sima parasztok is, hogy megpróbálkozzanak a kard kihúzásával, de senkinek sem sikerült. Így hát továbbra is maradt a káosz. A hadurak kora. De Merlin nagyon jól tudta, hogy ez fog történni. Ő nem ezeknek a "tökéletlen" uralkodójelölteknek állította fel a próbát. Már megvolt a jelöltje, hogy ki lesz az eljövendő nagy király.

Tíz év elteltével, amikor Arthur betöltötte a tizenötödik életévét, a fiú a fővárosban járt a nevelőszüleivel, és két mostohafivérével megpróbálkoztak a kard kihúzásával. A két idősebbik fiúnak nem sikerült megmozdítani sem a fegyvert, de Artúr első próbálkozásra kirántotta, majd felvillant kezében a fegyver, és hatalmas tömeget gyűjtött maguk köré.

Ezután a fiút királlyá koronázták, de Albion még koránt sem lett egyből egységes. A lordok közül sokan nem voltak hajlandóak elfogadni egy 15 éves "senkit" a királyuknak. A harcok során Arthur sok vitéz lovagot gyűjtött maga mellé, és egyre jobban az ő javára fordult a háború menete. Szerencsés volt, hiszen ezzel a haszonnal járt az általa megszerzett kard.

Akadt azonban egy nagyon rafinált ellenfele: Morgana, Arthur féltestvére. A nő jártas volt a sötét mágiákban, a Vortigern-féle rituálékban. Elvarázsolta a férjét, és gyakorlatilag a bábjává tette. Nagyon okos és veszélyes nő volt, így kemény ellenfélnek bizonyult a királlyal szemben. A legnagyobb problémát akkor okozta az ifjú királynak, amikor a szerencsehozó kard kettétört az agy-mosott gróffal való egyik ütközet során, és Arthur oldaláról elpártolt Fortuna kisasszony. Egyre többen kételkedni kezdtek, és a háború az ellenségnek kezdett kedvezni. Új lelket kellett lehelni Arthur követőibe, és az ifjú király pontosan tudta, kitől kérhet tanácsot: ugyanattól a férfitől, akitől vérvonala már oly sokszor... Merlintől.

### Arthur és az Excalibur, együtt

#### A dicsőséges király

A varázsló elvezette a fiút Avalon szigetére, és magára hagyta a Tó Űrnőjével. A nő kikérdezte Artúrt az álmairól, a múltjáról, és az általános hozzáállásáról, majd úgy ítélte meg méltó viselője lesz az Excaliburnak, ami a vízből kiemelkedve felfedte magát, és megszólította a királyt. A legendás karddal a birtokában a fiatal Pendragonnak így már nem állhattak az útjába, és sikeresen egyesíteni tudta Albion királyságát. Merlin terve beigazolódni látszott, Arthur valóban kiváló uralkodóvá nőtte ki magát. Hűséges lovagjaival könnyedén megszilárdította hatalmát a sziget felett, és egy igazi aranykor köszöntött be.

#### A szerelem második csapása: Arthur bűne

Mondjuk már az aranykorban is voltak elkövetett hibák... 20 éves korában Arthurt is elérte apja egykori nagy problémája, szerelemre vágyott. Az egyik éjszaka találkozott egy csodaszép lánnyal, akivel együtt töltöttek egy egész hetet, majd a lány rejtélyes módon eltűnt. Arthur még nem is sejtette mekkora bűnt követett el.

Néhány évvel később az egyik gróf lánya, Guinevere Kamelotban járt és a két fiatal hamar egymásba szeretett. A gróf örömmel adta Arthurnak a lánya kezét, így nagy lakodalmat csapva királynőhöz jutott Albion. Mindenki örvendezett és akár itt boldog befejezése is lehetne a történetnek, persze a valóság nem itt ér véget...

Tíz esztendő telt el, és Merlin nyomtalanul eltűnt. Senki se tudta, mi történt vele, de tanácsadásainak hiányában Arthur nem volt felkészülve az elkövetkezendő nehézségekre. Előkerült egy fiú, aki azt állította, hogy anyja, Igraine egyik Gorlois gróftól született lánya, Artúr féltestvére, Morgause volt. A király befogadta unokaöccsét a lovagjai közé, és méltó kiképzésben részesítette. Fogalma sem volt arról, hogy a fiú nem csak az unokaöccse, hanem az elsőszülött fia. Mert bizony a lány, akivel évekkel azelőtt hált, Morgause volt, csak a nővére, Morgana, megváltoztatta a kinézetét. Ugyanaz a trükk tett keresztbe Arthurnak, aminek köszönhetően Ő is megszületett.

#### Lancelot és a Szent Grál keresése

Arthur uralkodásának tizenegyedik esztendejében egy új lovag jelent meg a király udvarában, aki hamar bebizonyította tehetségét, és helyet kapott a kerekasztal lovagjai közt. A neve Lancelot volt, és állítólag soha nem vesztett el életében egy csatát sem. Az új lovag és a király hamar jó barátok lettek, és a királynővel együtt elválaszthatatlan hármast alkottak. Az évek mentek, mentek és a lovag lassan beleszeretett Guinevere-be, szerelmi háromszög alakult ki hármójuk között. Lancelot a király iránti tisztelete miatt inkább önszántából elhagyta a királyságot és vándorlásba kezdett, minthogy a szíve bajba keverje. Öt éven át vándorolt, míg végül sérülten, megviselten Artúr lovagjai rátaláltak az egyik grófságban. Lancelot beszámolt egy csodás ereklye, a Szent Grál felbukkanásáról. Ez a kehely volt az, amiből Jézus az utolsó vacsorán ivott, és állítólag halhatatlanságot ad annak, aki iszik belőle. A lovagok persze nem tudtak ellenállni a neves ereklyének, és mind útra keltek megkeresni a grált. A keresés végül sikertelenül zárult, és a király sok kitűnő harcosát vesztette el egy buta hóbort miatt.

#### Arthur bukása

Sok esztendő eltelt a sikertelen hadjárat óta, de ez mégsem hagyta nyugodni a királyt. Éjszaka kísértették a grál-vadászat során életüket vesztett lovagok szellemei. Az öregecske királyt ekkor egy újabb nehéz ténnyel szembesítették: Morgana elárulta neki, ki Mordred valójában. Arthur nem tudott mit kezdeni ezzel a tettével, zavarában elzavarta a fiút az udvarából, árulás gyanújával, de a valós okokat senkivel nem osztotta meg, még a legjobb barátjával és a feleségével sem... akik, nem sokkal később, egy harmadik kést döftek az így is nehezedő szívébe.

Bár Lancelot túlélte a keresést, de a grál-vadászat során tapasztaltak megváltoztatták a férfit. Amikor a király a tengerentúlon tartózkodott, nem tudta többé visszafogni a vágyait és elkezdett a királynőnek udvarolni, amiből egy tiltott szerelem nőtte ki magát. Artúr tudott a lovag érzéseiről, és visszatérésekor a kapcsolatukat is elég hamar kiszagolta, de nem szólt közbe, mert mind a lovagjával, mind a feleségével szemben bűnösnek érezte magát, és úgy érezte, nincs joga neki felkapni a vizet.

Néhány évvel később Mordred is megtudta a románcot, és elhíresztelte udvar-szerte. Arthurt ezzel arra kényszerítették, hogy cselekedjen, hiszen a botrányt nem hagyhatta csak úgy büntetlenül. Lancelot megszöktette a királynőt, mielőtt a büntetést kiszabhatták volna, de a király és lovagjai hamar a nyomukra bukkantak. Arthur megküzdött legkiválóbb lovagjával, és az Excaliburral győzedelmeskedett felette. Megölte a legjobb barátját. Ezután a királynőt is halálra ítélték, és nyilvánosan kivégezték. A király így végül mindent elvesztett. A mentorát, a legjobb barátját, és a szerelmét is. Egyedül maradt, az elégedetlenkedők pedig egyre csak gyűltek.

Végül Mordred okozta a király vesztét. Megörökölte mostohaapja birtokait, és Morgana biztatására, fellázadt apja ellen. Ez a háború volt Arthur utolsó harca. Persze az Excaliburral az oldalán, nem volt kérdés, ki fog győzedelmeskedni. Azonban erre fel volt készülve Morgana is. A nő a férfi egyik szolgálójának álcázva önmagát átmosatta az Excaliburt egy mérges, sötét egyvelegen, és ezzel kiűzte belőle a kard szellemét. Így a fegyver elvesztette hatalmát. Csak egy egyszerű kard maradt. Ez pontosan a döntő küzdelem előtti éjjelen történt. A másnapi csatában, a csatatéren a saját fiával is megütközött a király, és saját kezével végzett vele, de a fiúnak is sikerült megsebeznie Arthurt, aki néhány napra rá belehalt sérüléseibe. A királyság még aznap összeomlott, és Albion hosszú évszázadokra egységes uralkodó nélkül maradt.

### Arthur és az Excalibur, egyben

De Arthur és a kard legendája itt még nem ér véget.

A Tó Úrnője nem akarta engedni, hogy a nemes uralkodó így végezze. Elvitte hát Avalon szigetére és a karddal együtt belemélyesztette a királyt a tó vizébe. A kard megtisztult Morgana átkától, és Arthur vette át az egykori nimfa szellem helyét. Ő lett az Excalibur második lelke.

Száz évvel később egy angolszász mágus elment Avalon szigetére, és ismerve a megfelelő varázslatot, megidézte a legyőzhetetlen kard szellemét, aki ekkora már maga Arthur volt. A mágus képes volt magához láncolni a király lelkét, és szolgájaként rákényszeríteni az akaratát. A kard szellemének erejével a varázsló törzse sikeresen elhódította Angliát az addig ott élő törzsektől. Bár sikeresen hadúr lett belőle, de végül ő is elbukott, az Excalibur pedig - és vele együtt Arthur is - új mesterre talált. Így ment ez éveken át, mesterek jöttek-mentek, Arthur lelke pedig újra és újra szolgálatba kényszerült.

Végül az egyik viselője annyira elviselhetetlen volt a számára, hogy ellene fordult. A harc során szándékosan nem segítette, és ezért a férfi dühében a tenger mélyére hajította a kardot.

Az Excalibur felett azóta nem rendelkezett senki. Bár többször is előkerült a történelem során, soha senki nem volt elég méltó ahhoz, hogy forgathassa. Vajon megtalálja valaha új mesterét a legendás fegyver?